Előterjesztés száma: 259/2022.
ELŐTERJESZTÉS
a Képviselő-testület 2022. december hónap 8. napján tartandó rendes ülésére
	Előterjesztés tárgya:
	Városi óvodákkal kapcsolatos döntés

	Előterjesztő:
	dr. Vass György polgármester
	

	Törvényességért felelős:
	dr. Mihályi Zsolt Apor
 jegyző
	

	Készítette:
	Katonáné dr. Ulrich Zsuzsanna
jegyzői kabinet vezető
	

	Szakmai szempontból ellenőrizte:
	dr. Mihályi Zsolt Apor
 jegyző
	

	Pénzügyi, gazdasági szempontból ellenőrizte:
	dr. Kanti Gábor Gazdasági vezető
	

	Jogi, törvényességi szempontból ellenőrizte:
	dr. Dudás Melinda
 jogtanácsos 
	

	Tárgyalja:
	 PJGB

	Egyeztetve, tájékoztatva:
	-

	Javasolt meghívott:
	Jusztinné Rick Éva intézményvezető
Hadfiné Berényi Ildikó intézményvezető
Hamala Katalin igazgató

	A határozati javaslat elfogadásához szükséges szavazattöbbség:
	a.) egyszerű szavazattöbbség 
b.) minősített szavazattöbbség (Mötv. 50. §)

	Az előterjesztés zárt kezelését kérjük
	a.) igen 
b.) nem



Tisztelt Képviselő-testület!

I. Előzmények:

Fót Város Önkormányzata fenntartásában jelenleg két óvoda és egy bölcsőde működik, az Apponyi Franciska Óvoda, valamint a Fóti Boglárka Óvoda és Bölcsőde. Az elmúlt időszakban több probléma merült fel az Apponyi Franciska Óvodával kapcsolatban és komoly erőfeszítések árán sikerült megőrizni az intézmény működőképességét. E folyamat során felmerült annak a lehetősége, hogy az Önkormányzat megvizsgálja az intézmények átszervezését, melynek célja
· gazdaságosabb és hatékonyabb szervezet működtetése,
· működési feltételek színvonalának javítása,
· az óvodákban folyó szakmai munka erősítése, összehangolása, egységesítése,
· pedagógia programok összehangolása.

II. A döntéshez szükséges információk, tájékoztatások:

Jogszabályi háttér

A nemzeti köznevelésről szóló 2011. évi CXC. törvény (a továbbiakban: Nkt.) 83. § (2) bekezdés a) pontja alapján a fenntartó jogosult dönteni a köznevelési intézmény létesítéséről, nevének megállapításáról, gazdálkodási jogköréről, átszervezéséről, megszüntetéséről, alapfeladatának módosításáról, fenntartói jogának átadásáról.

Az Nkt. 4. § 11. pontja értelmében intézményátszervezés: minden olyan fenntartói döntés, amely az alapító okirat, szakmai alapdokumentum 21. § (3) bekezdés c)-j) pontjában felsoroltak bármelyikének módosulásával jár, kivéve a jogszabályváltozásból eredő módosítást és az olyan vagyont érintő döntést, amely vagyon a feladatellátáshoz a továbbiakban nem szükséges.
Az alapító okirat, a hivatkozott 21. § (3) c)-j) pont szerint tartalmazza:
c) az intézmény típusát,
d) az intézmény
da) feladatellátási helyét,
db) székhelyét,
dc) tagintézményét,
dd) telephelyét,
e) feladatellátási helyenként az alapfeladatának jogszabály szerinti megnevezését,
f) nevelési, oktatási feladatot ellátó feladatellátási helyenként felvehető maximális gyermek- vagy tanulólétszámot alapfeladatonkénti és munkarendenkénti bontásban,
g) iskolatípusonként az évfolyamok számát,
h) alapfokú művészetoktatás esetén a művészeti ágak, azon belül a tanszakok megnevezését,
i) szakgimnázium esetén a szakképesítés megnevezését, azonosító számát, szintjét, szakiskola esetén a szakképesítés, szakma, részszakma megnevezését, azonosító számát, szintjét,
j) a feladatellátást szolgáló vagyont, továbbá a vagyon feletti rendelkezés vagy a vagyon használati jogát,

Az Nkt. 83. § (3) bekezdése alapján a fenntartó
a) a köznevelési intézmény megszüntetésével,
b) átszervezésével,
c) feladatának megváltoztatásával,
d) nevének megállapításával,
e) vezetőjének megbízásával és megbízásának visszavonásával
összefüggő döntése vagy véleményének kialakítása előtt beszerzi a (4) bekezdésben foglaltak
véleményét.

Az Nkt. 83. § (4) bekezdése értelmében a fenntartó a (3) bekezdésben foglalt döntése előtt ki
kell kérni:
a) az intézmény alkalmazotti közössége,
b) az óvodaszék, az iskolaszék,
c) a szülői szervezet,
d) az iskolai diákönkormányzat,
e) a nemzetiségi nevelés-oktatásban részt vevő intézmény esetén - ha nem rendelkezik
f) egyetértési joggal - a települési nemzetiségi önkormányzat, ennek hiányában az érintett
g) országos nemzetiségi önkormányzat,
h) szakképző iskola esetén a fővárosi, megyei gazdasági kamara,
i) az állami fenntartású szakképző iskola esetén a szakképzésért és felnőttképzésért felelős
j) miniszter,
k) a vagyonkezelésében levő ingatlan tulajdonos önkormányzatának
véleményét.
A vélemény kialakításához minden olyan információt hozzáférhetővé kell tenni a véleményezési joggal rendelkezők részére, amely a fenntartói döntés meghozatalához rendelkezésére áll. A vélemény kialakításához - az információk hozzáférhetővé tételének napjától számítva - legalább tizenöt napot kell biztosítani az érdekeltek részére.

Az Nkt. 84. § (3) bekezdés a) pontja értelmében a fenntartó tanítási évben, továbbá - a július augusztus hónapok kivételével - nevelési évben óvodát nem szervezhet át. Az Nkt. 84. § (7) bekezdése alapján a fenntartó legkésőbb az intézkedés tervezett végrehajtása éve májusának utolsó munkanapjáig hozhat döntést
a) a nevelési-oktatási intézmény fenntartói jogának átadásával,
b) a nevelési-oktatási intézmény átalakításával, amely történhet:
ba) egyesítéssel, amely lehet beolvadás vagy összeolvadás,
bb) szétválasztással, amely lehet különválás vagy kiválás,
c) a nevelési-oktatási intézmény megszüntetésével,
d) a nevelési-oktatási intézmény átszervezésével
kapcsolatban.

Átszervezéssel járó előnyök és hátrányok

	Szakmai előnyök
	Szakmai hátrányok

	· tagintézményenként nagyobb önállóság;
· megszűnő körzethatárok, optimálisabb létszámelosztás;
· egy óvoda – több telephely esetén rugalmasabb irányítási rendszer az ellátási helyek között;
· Pedagógiai Program szerinti működés választhatósága (rendelkezésre álló férőhely alapján);
· gyermekek fejlődésének nyomon követhetősége, folyamatos, hatékony fejlesztés;
· könnyebb bölcsőde-, óvoda-, iskola átmenet a szokásrendszer összehangolása és a gyermekismeret révén;
· könnyebb, egységesebb, folyamatosabb, közvetlenebb a kapcsolattartás a szülőkkel, kommunikáció javulása
· önálló családi napok, nyílt napok szervezésének lehetősége tagintézményenként,
· a nevelési programnak megfelelő pályázási lehetőségek köre nőhet,
· az óvodák betölthetik egy-egy, a városban meghatározó szakmai műhely szerepét, ahol a lehetőség van a koncentrált szakmai munkára és felügyeletre, valamint a tudásátadásra pl.: tehetséggondozási központ, SNI feladatrendszert összefogó központ, környezeti nevelési központ, stb.;
· a munkaközösségek aktívabb Pedagógiai Program irányelvének megfelelően dolgozhatnak helyi szinten,
· létrejöhet intézményi szintű munkaközösség mely aktív részese lehet a városi rendezvényeknek,
· az érdekképviseletek véleményezésnél, döntések bevonásánál egységes fellépés és érdekérvényesítés valósulhat meg,
· a nyilvánosság előtti megjelenés egységesebb, hatékonyabb,
· jó gyakorlatként valósulhat meg a hospitálási rendszer kialakítása, bemutatók tartása,
· a két intézmény és a dolgozók közti ellentéteket, versenyeket tompítja, egészséges összedolgozásra ösztönözheti,
· a helyettesítés összehangoltabban működhet, a munkaerő gazdálkodás jobban szervezhető 


	· az átszervezés erőforrás igényes feladat, (dokumentumok átdolgozása, szervezetrendszer kialakítása, szakmai irányvonalak kidolgozása, stb)
· az új intézményrendszeren belüli együttműködésben lehetnek kezdeti nehézségek, 
· az óvoda vezetője elfogult lehet a saját telephelye (ex-óvoda) iránt,
· a szabad óvodaválasztással 1-1 óvoda terhe növekedhet, így ki kell dolgozni felvételi eljárásrendet.



A nemzeti köznevelésről szóló 2011. évi CXC. törvény 61.§ (3) bekezdése alapján a nevelő- és oktatómunkát, a pedagógiai szakszolgálatokat és a pedagógiai-szakmai szolgáltatások ellátását szakképzett szakemberek segítik. A nevelési-oktatási intézményekben alkalmazott vezetők, a foglalkoztatott pedagógusok, valamint a nevelő- és oktatómunkát közvetlenül segítő alkalmazottak körét és kötelező, finanszírozott létszámát a Kormány rendeletben határozza meg. Az óvodákban alkalmazott vezetők kötelező létszámát az 1. melléklet, az óvodákban foglalkoztatott nevelő munkát segítők finanszírozott létszámát a 2. melléklet állapítja meg. Az óvodapszichológus kötelező létszámát az óvoda gyermeklétszáma alapján kell meghatározni oly módon, hogy 500 gyermekenként egy, a teljes munkaidő ötven százalékában foglalkoztatott óvodapszichológust kell alkalmazni.

A hivatkozott törvény 1. mellékletében szereplő - óvodában alkalmazott vezetők kötelező létszáma: 1 intézményvezető és az 500-nál több gyermek esetén 3 intézményvezető-helyettes. Az új intézmény létrejöttével egy intézményvezetői bér változatlan maradna. 
Az intézményvezető-helyettesek bére a vezetőhöz képest abban különbözhet, hogy a pótlék alsó határa a vezetőknél 40%, míg a helyetteseknél 20%. 

Jelenleg a Fóti Boglárka Óvoda és Bölcsőde vezetését Jusztinné Rick Éva határozott időtartammal látja el 2019. augusztus 1. napjától 2024. július 31-napjáig.
Az Apponyi Franciska Óvoda vezetésével határozott időre Hadfiné Berényi Ildikót bízta meg a Képviselő-testület 2022. augusztus 1. napjától 2024. július 31. napjáig.

Pénzügyi szempontból is egységesebb rendszer alakítható ki, ugyanis jelenleg két különböző létszámú intézmény gazdasági ügyintézését látja el a Fóti Gazdasági Ellátó Szervezet. Ezt a folyamatot egy adott intézménynél egyszerűbben lehet kezelni.
Költségcsökkentés érhető el az intézmények szerződéseinek felülvizsgálataival. Beolvadás esetén egyes szerződések megszüntethetőek lesznek, a jövőbeni szerződések megkötésekor pedig racionalizálhatóbbá válhatnak a költségek. Költségcsökkenés jelenhet meg egyes karbantartási eszközök közös használatával, így nem szükséges mindkét intézménybe külön megvásárolni egyes felszerelést.

Az átszervezés (beolvadás) egyik legfontosabb szempontja az óvodai nevelés szakmai hatékonyságának megőrzése, fokozása - azonos szakmai szempontok kialakítása, településen belül egységes szemlélet megfogalmazása, egyforma jogok biztosítása, illetve kötelezettségek elvárása. Meghatározó eredményként könyvelhető el továbbá a humánerőforrás összekapcsolása, valamint a működés gazdálkodási-ügyviteli oldalának koncentrált megszervezése révén.

Amennyiben a T. Képviselő-testület a fenti érvek alapján támogatja a két óvoda összevonását és egyesített városi óvoda létrehozását, annak végrehajtása a következő ütemezés szerint valósulhat meg:

	Döntés
	Határidő
	Felelős

	Átszervezéssel kapcsolatos szándéknyilatkozat
	2022. decemberi KT ülésre
	Hivatal

	Lakossági, pedagógusi vélemények felmérése
	2023. februári KT ülésre
	Hivatal / Intézmények

	Alapító Okiratok, Pedagógiai Program, Szervezeti és Működési Szabályzat elkészítése
	2023. februári KT ülésre
	Hivatal / Intézmények

	Törvény szerinti kötelező véleményezések lefolytatása
	2023. március 31
	Hivatal / Intézmények

	Végleges döntés meghozatala
	2023. áprilisi KT ülésre
	Hivatal / Intézmények



A Képviselő-testület szándéknyilatkozatát követően, kérdőív vagy egyéb formában szeretnénk véleményeket kérni a tervezett intézkedéshez, melyet az elkészített alapdokumentumokkal együtt terjesztünk a tisztelt Képviselő-testület elé. A februári döntést követően a Képviselő-testület által jóváhagyott alapdokumentumokat véleményezésre továbbítjuk az illetékeseknek. A végleges döntés meghozatalát 2023. áprilisi rendes ülésre tervezzük, hogy a 2023/2024. nevelési évre történő beiratkozáshoz már a szülők és pedagógusok is ismerjék az intézmény irányvonalait.


A fentiek alapján az alábbi határozati javaslatot terjesztem a tisztelt Képviselő-testület elé.

[bookmark: _Hlk20984187]III. Határozati javaslatok:
…/2022.(XII.8.) KT

1./ Fót Város Önkormányzat Képviselő-testülete úgy dönt, hogy a fenntartásában működő Apponyi Franciska Óvodát, valamint a Fóti Boglárka Óvoda és Bölcsődét egyesítéssel (beolvadás) át kívánja alakítani 2023. szeptember 1-i hatállyal. 

2./ Fót Város Önkormányzat Képviselő-testülete felkéri a polgármestert, hogy az egyesítéssel kapcsolatos intézkedéseket tegye meg és a végleges döntésre vonatkozó javaslatot 2023. április 30-ig terjessze a Képviselő-testület elé.

Felelős: 1./-2./ pont: polgármester
Határidő: 1./ pont: azonnal, 2./ pont: 2023. április 30.

Jogszabályi hivatkozás:
· nemzeti köznevelésről szóló 20211. évi CXC. törvény
· az államháztartásról szóló 2011. évi CXCV. törvény 24. § (1) bekezdése
· az államháztartásról szóló törvény végrehajtásáról szóló 368/2011 (XII.31.) Korm. rendelet 
· Magyarország helyi önkormányzatairól szóló 2011. évi CLXXXIX. törvény 


Az előterjesztés mellékletei: -

2

